Swanger vrou op kleinhoewe vasgebindArgieffoto ŉ Swanger vrou, haar 25-jarige man en sy 15-jarige broer is erg getraumatiseerd ná hulle Maandagoggend op ŉ kleinhoewe in Boshoek naby Rustenburg in Noordwes vasgebind en beroof is. Kapt. Elsabe Augoustides, woordvoerder van die polisie, het aan Maroela Media gesê die voorval het tussen 01:00 en 02:00 die oggend in ŉ kompleks op ŉ kleinhoewe plaasgevind. Die egpaar het in die huis saam met hul baba en die 15-jarige seun geslaap toe drie gewapende mans hulle oorval het. “Die man, vrou en boetie is vasgebind. Die man is gedwing om die kluis vir die aanvallers uit te wys,” het Augoustides gesê. Daar word verneem dat die baba tydens die beproewing geslaap het en nie deur die aanvallers geteiken is nie. Ian Cameron, AfriForum se hoof van gemeenskapsveiligheid, het gesê die slagoffers se hande is met draad vasgebind. Die aanvallers het glo toegang tot die eiendom verkry deur van die elektriese heinings te knip. Die aanvallers het volgens Augoustides op die vlug geslaan met twee vuurwapens, drie selfone, ŉ televisie, ŉ skootrekenaar en juwele. Cameron het gesê die vrou kon daarin slaag om haarself los te wikkel en het hulp ontbied. Die polisie ondersoek ŉ saak van gewapende huisroof. Augoustides het bygevoeg dat ŉ huishulp in ŉ ander onverwante voorval omstreeks 09:00 Maandagoggend op die plaas Doornpoort tussen Swartruggens en Koster ook vasgebind is. Die vrou was glo besig in die waskamer toe ŉ man skielik langs haar verskyn en sê dat hy ŉ bees wil koop. “Sy het vir hom gesê die eienaar is nie op die plaas nie en dat sy hom nie in daardie verband kan help nie.” Daar het nog twee mans te voorskyn gekom en die vrou in die huis ingedwing waar sy met kabelbinders vasgebind is. Die eerste man was met ŉ vuurwapen bewapen. Hulle het die huis geplunder en juweliersware en elektriese toebehore gesteel. Die aanvallers het hierna op die vlug geslaan. ŉ Saak van huisroof word ondersoek.